钦定古今图书集成/明伦汇编/皇极典/第001卷 > 《白虎通》 > 《大宝箴》张蕴古
## 钦定古今图书集成/明伦汇编/皇极典/第001卷 > 《白虎通》 > 《大宝箴》张蕴古

今来古往，俯察仰观，惟辟作福，为君实难。主普天之
下，处王公之上，任土贡其所求，具僚陈其所倡。是故
恐惧之心日弛，邪僻之情转放。岂知事起乎所忽，祸
生乎无妄。是以圣人受命，拯溺“亨屯”，归罪于己，因心
于民。大明无私照，至公无私亲。故以一人治天下，不
以天下奉一人。礼以禁其奢，乐以防其佚。左言而右
“事，出警而入跸，四时调其惨舒，三光同其得失。故身
为之度，而声为之律。勿谓无知，居高听卑；勿谓何害，
积小就大。壮九重于内，所居不过容膝；彼昏不知，瑶
其台而琼其室，罗八珍于前，所食不过适口。惟狂罔
念，丘其糟而池其酒。安彼反侧，如春阳秋露。巍巍荡
荡，恢汉高大度；抚兹庶事，如履薄临”深，战战栗栗，用
周文小心，《诗》之“不识不知”，《书》之无偏无党，一彼此于
胸臆，捐好恶于心想，众弃而后加刑，众悦而后行赏，
弱其强而治其乱，伸其屈而直其枉。故曰：“如衡如石，
不定物以限，物之悬者，轻重自见；如水如镜，不示物
以情，物之鉴者，妍蚩自生。”勿浑浑而浊，勿皎皎而清，
勿汶汶而暗，勿察察而明。虽冕旒蔽目而视于未形，
虽黈纩塞耳而听于无声。纵心乎湛然之域，游神于
至道之精。扣之者应洪纤而效响，酌之者随深浅而
皆盈。故曰：“天之经，地之宁，王之贞。四时不言而代序，
万物无言而化成。”岂知帝力而天下和平。